Je dame Hugonete de Bers, fame de mons. Phelibert de Montagu, chevaliers çay en arriers, fais savoir à tous... que je, non mie deceue, losangié ne contrainte de acun, saige, sachant et bien apensée, par le loux et par le consentement et par la volunté de Hugonin, mon fil, ay vendu et, par titre de pure et de parfaite vendicion, baillié et delivré à noble baron mons. Jehan de Chalon et à ses hoirs, perpetuelment, les doues parties dou diesme des vignes doudit mons. Jehan de Chalon, que je prenoie, havoie et devoie percevoir es vignes de Froyqun, ou champ dou Fu et en Novelors, pour le pris de vint livres de petit tornois, paiez, bailliez et delivrez à moy enterignement en bons deniers nombrez, [et] m’en tieng por bien paiez; lesquex doues pars de diesme furent çay en arriers à Galois de Bers, mon frere... En tesmoing de laquel chose, nous avons prié et fait metre en cex lettres le seal de la court noble baron à Renaut de Bourgoigne, conte de Mombeliart, douquel l’on use à Lons. Ce fut fait et donné l’an Nostre Signour qui corroit par mil CCC et un, ou mois de novembre.